CELEX: 32022D0627
Language: bg
Date: 2022-04-13 00:00:00
Title: Решение (ОВППС) 2022/627 на Съвета от 13 април 2022 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна

13.4.2022   
               
               
                  BG
               
               
                  Официален вестник на Европейския съюз
               
               
                  L 116/6
               
            
         РЕШЕНИЕ (ОВППС) 2022/627 НА СЪВЕТА
         от 13 април 2022 година
         за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 29 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 17 март 2014 г. Съветът прие Решение 2014/145/ОВППС (1)
                     
                  
               
                     (2)
                  
                  
                     На 21 февруари 2022 г. президентът на Руската федерация подписа указ, с който признава „независимостта и суверенитета“ на неконтролираните от правителството зони на Донецка и Луганска област в Украйна, и разпореди разполагането на руски въоръжени сили в тези зони.
                  
               
                     (3)
                  
                  
                     На 24 февруари 2022 г. президентът на Руската федерация обяви военна операция в Украйна и руските въоръжени сили нападнаха Украйна.
                  
               
                     (4)
                  
                  
                     С незаконните си военни действия Русия грубо нарушава териториалната цялост, суверенитета и независимостта на Украйна, както и международното право и принципите на Устава на Организацията на обединените нации.
                  
               
                     (5)
                  
                  
                     С оглед на хуманитарната криза в резултат на непровокираното нахлуване в Украйна на въоръжените сили на Руската федерация, Съветът счита, че в съответствие с международното хуманитарно право в Украйна следва да продължат основаните на принципи хуманитарни действия, отговарящи на хуманитарните потребности на украинското цивилно население, от страна на безпристрастни хуманитарни организации.
                  
               
                     (6)
                  
                  
                     Ето защо Съветът счита, че някои организации и агенции, действащи като хуманитарни партньори на Съюза, следва да бъдат изключени от забраната да предоставят финансови средства и икономически ресурси на посочени лица, образувания и органи, изключително за хуманитарни цели в Украйна.
                  
               
                     (7)
                  
                  
                     Освен това Съветът счита, че следва да се въведе механизъм за дерогация, изключително за хуманитарни цели в Украйна, във връзка със замразяването на активи и ограниченията за предоставяне на финансови средства и икономически ресурси на посочени лица, образувания и органи.
                  
               
                     (8)
                  
                  
                     Поради това Решение 2014/145/ОВППС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            В член 2 от Решение 2014/145/ОВППС се добавят следните параграфи:
            
               
                  „11.   Забраната, предвидена в параграф 2 не се прилага за организации и агенции, които Съюзът е оценил по стълбове и с които Съюзът е подписал рамково споразумение за финансово партньорство, въз основа на което организациите и агенциите действат като хуманитарни партньори на Съюза, при условие че предоставянето на финансови средства или икономически ресурси, посочени в параграф 2, е необходимо изключително за хуманитарни цели в Украйна.
               
               
                  12.   В случаите, които не попадат в обхвата на параграф 11 и чрез дерогация от параграфи 1 и 2 компетентните органи на дадена държава членка могат при общите или специалните условия, които сметнат за уместни, да предоставят специални или общи разрешения за освобождаването на определени замразени финансови средства или икономически ресурси или за предоставянето на определени финансови средства или икономически ресурси, при условие че предоставянето на тези финансови средства или икономически ресурси е необходимо изключително за хуманитарни цели в Украйна.
                  При липса на отрицателно решение, искане за информация или уведомление за допълнително време от страна на компетентния орган в срок от 5 работни дни от деня на получаване на искането за разрешение, разрешението се счита за предоставено.
                  Съответната държава членка уведомява другите държави членки и Комисията за всяко разрешение, предоставено съгласно настоящия параграф, в двуседмичен срок от предоставянето му.“.
               
            
         
         
            Член 2
            Настоящото решение влиза в сила в деня след публикуването му в Официален вестник на Европейския съюз.
         
         
            Съставено в Брюксел на 13 април 2022 година.
            
               
                  За Съвета
               
               
                  Председател
               
               J.-Y. LE DRIAN
            
         
         
            (1)  Решение 2014/145/ОВППС на Съвета от 17 март 2014 г. относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ L 78, 17.3.2014 г., стр. 16).